ન્યૂઝીલૅન્ડના ક્રાઇસ્ટચર્ચમાં મસ્જિદ પર થયેલા હુમલાના પ્રતિભાવ તરીકે આ હુમલાઓ કરવામાં આવ્યા હોવાનું સરકારે કહ્યું છે. 

બ્લાસ્ટમાં જીવ ગુમાવનારાઓના સામૂહિક અંતિમસંસ્કાર કરવામાં આવ્યા. 

સમગ્ર દેશમાં ત્રણ મિનિટ મૌન પાળવામાં આવ્યું હતું. તેમજ અણબનાવ ન બને એટલા માટે કટોકટી લાદી દેવામાં આવી છે.

બ્લાસ્ટના ત્રણ દિવસ બાદ ઉગ્રવાદી સંગઠન ઇસ્લામિક સ્ટેટે હુમલાની જવાબદારી લીધી છે.

ઇસ્લામિક સ્ટેટના ન્યૂઝ પોર્ટલ 'અમાક'માં દાવો કરાયો છે, "પરમદિવસે જે હુમલાખોરોએ (ઇસ્લામિક સ્ટેટ વિરોધી, અમેરિકા નીતિ ગઠબંધન) શ્રીલંકાના નાગરિકો અને ઈસાઈઓને નિશાન બનાવ્યા હતા તે ઇસ્લામિક સ્ટેટના લડાકુ હતા."

ઉલ્લેખનીય છે કે આઈએસ જ્યારે પણ કોઈ હુમલાની જવાબદારી સ્વીકારે તો તેઓ થોડી જ કલાકોમાં 'અમાક' મારફતે હુમલાખોરોની તસવીરો જાહેર કરી દે છે.

જોકે, બીબીસી સ્વતંત્ર રીતે ઇસ્લામિક સ્ટેટના આ દાવાની ખરાઈ કરતું નથી.

યુનિસેફના પ્રવક્તા ક્રિસ્ટોફે બોલીરેકનો હવાલો આપી સમાચાર એજન્સી રોઇટર્સે જણાવ્યું કે શ્રીલંકાના બૉમ્બ બ્લાસ્ટના મૃતકોમાં 45 બાળકો પણ છે.

મંગળવારના રોજ કોલંબો સ્થિત બીબીસી તમિલના સંવાદદાતાએ પોલીસના હવાલાથી જણાવ્યું... બીજા 4000 અક્ષરો માટે લેખ ચાલુ રાખો:
કે વિસ્ફોટકથી ભરેલી એક લારી અને ટ્રક શહેરમાં દાખલ થયાં છે.

કોલંબોની જનતા અને તમામ પોલીસ સ્ટેશનને ઍલર્ટ કરી દેવામાં આવ્યાં છે.

બૉમ્બ બ્લાસ્ટ મુદ્દે તપાસમાં જાણવા મળ્યું કે બ્લાસ્ટ અંગે અગાઉથી જ ચેતવણી આપવામાં આવી હતી પરંતુ સરકાર તરફથી કોઈ પગલાં ન લેવાતાં હોબાળો મચ્યો છે.

તપાસ એજન્સી ઘણા સમયથી તૌહીદ જમાત જેહાદી સંગઠનની હિલચાલ પર નજર રાખી રહ્યું હતું અને આવા હુમલા અંગે પોલીસને આશંકા પણ વ્યક્ત કરી હતી. 

રાષ્ટ્રપતિ સિરીસેનાના સલાહકાર શિરાલ લકથિલાકાએ બીબીસીને કહ્યું કે સરકાર તરફથી કોઈ ચૂક થઈ છે કે નહીં તે અંગે જાણ થશે.

આ પહેલાં શ્રીલંકાના એક વરિષ્ઠ મંત્રી રજિત સેનારત્નેએ કોલંબો ખાતે પત્રકારોને કહ્યું કે આંતરરાષ્ટ્રીય જાસૂસી એજન્સીએ આવા હુમલા અંગે અગાઉથી સચેત કર્યા હતા પરંતુ આ સૂચના વડા પ્રધાન રાનિલ વિક્રમસિંઘે સુધી પહોંચી નહોતી.

પોલીસ અનુસાર 40 લોકોની ધરપકડ કરવામાં આવી છે પરંતુ હુમલા પાછળ કોનો હાથ છે એ બહાર નથી આવી શક્યું.

ધરપકડ કરાયેલા માત્ર નવ લોકોને કોર્ટમાં હાજર કરાયા હતા, જેઓ વેલ્લમપટ્ટીની એક ફેક્ટરીમાં કામ કરતા હતા.

અધિકારીઓનું કહેવું છે કે આ વિસ્ફોટો કોઈ આંતરરાષ્ટ્રીય નેટવર્કની મદદથી કરાવવામાં આવ્યા છે. 

સરકારે આ અંગે સ્થાનિક ઉગ્રવાદી સંગઠન નેશનલ તૌહીદ જમાતનું નામ લીધું છે. 

અગાઉ આજે શ્રીલંકાના કોલંબોમાં એક ચર્ચની બહાર વધુ એક બૉમ્બ વિસ્ફોટ થયો છે. 

સૅન્ટ એન્થની ચર્ચની બહાર એક શંકાસ્પદ વાનમાં આ વિસ્ફોટ થયો હોવાની માહિતી મળી છે. 

વિસ્ફોટ પછી લોકો દહેશતમાં ભાગતા જોવા મળ્યા. રવિવારે થયેલા બૉમ્બ વિસ્ફોટમાં આ જ ચર્ચને નિશાન બનાવવામાં આવ્યું હતું. 

સત્તાધિકારીઓએ ઘટનાસ્થળ નજીક હાજર બીબીસી તમિલ સેવાના કન્ટ્રિબ્યૂટરને બૉમ્બ ડિફ્યૂઝ કરનારી ટીમે જ આ બ્લાસ્ટ કર્યો હોવાની માહિતી આપી છે. 

બીબીસી સિંહાલા સેવાના પત્રકાર આઝમ અમીને પણ આ વિશે માહિતી આપી છે. તેમણે કહ્યું કે હુમલાખોરો દ્વારા વપરાશમાં લેવામાં આવેલું વાહન ફૂંકી માર્યું હોવાનું પોલીસ જણાવે છે. 

શ્રીલંકામાં અત્યાર સુધી થયેલા આઠ બૉમ્બ બ્લાસ્ટમાં ઓછામાં ઓછા 310 લોકોનાં મોત થયાં છે અને લગભગ 500 લોકો ઘાયલ થયા છે. મૃતકોમાં 31 વિદેશી નાગરિકો પણ સામેલ છે. શ્રીલંકામાં આને પગલે રાષ્ટ્રીય કટોકટીની જાહેરાત કરવામાં આવી છે. આ કટોકટી આજે રાતથી લાગુ થશે.

કાર્યાલયે એમ પણ કહ્યું કે કટોકટીનો હેતુ લોકોની અભિવ્યકિતને મર્યાદિત કરવાનો નહીં પરંતુ ઉગ્રવાદને નિશાન બનાવાનો...